Jabarkan Sejarah dari Sekolah Menengah Kebangsaan Darul Ridwan dalam bahasa melayu

Sekolah Menengah Rendah Laki-laki, Taiping ditubuhkan pada 11 Januari 1965 dengan 8 kelas peralihan berjumlah 371 orang pelajar dan 15 orang guru. Pada masa itu, sekolah ini tidak mempunyai bangunannya sendiri dan terpaksa “menumpang” di Sekolah Menengah St. George, Taiping. Guru Besar pertama sekolah ini ialah En. Lee Swee Keng.Pada tahun 1966, pelajar sekolah ini bertambah menjadi 564 orang dan 27 orang guru. Pelajar-pelajar sekolah ini menumpang pula di Sekolah Kebangsaan Taiping dan SRJK (C) Aulong, Taiping.

Pada ketika itu Guru Besar sekolah ini diberi gelaran ‘Guru Bergerak Taiping’ kerana beliau bergerak dari sebuah sekolah ke sekolah lain untuk memungut yuran sekolah dan yuran-yuran lain serta menanam perasaan perpaduan di kalangan pelajar dan guru yang berselerak itu. Pada tahun 1967, sekolah ini mempunyai 743 orang pelajar dan 31 orang guru. Pejabat sekolah masih di Sekolah Menengah St. George, Taiping. Kelas-kelas sidang petang diadakan di SRJK (C) Phui Choy, Kamunting dan Sekolah All Saints, Kamunting.

Pada tahun 1968, bilangan pelajar dan guru bertambah. Terdapat seramai 939 orang pelajar dan 31 orang guru. Bangunan baru sekolah ini yang didirikan di Jalan Thomson (kini dinamakan Jalan Izuddin Shah) hampir siap. Walau bagaimanapun, sekolah masih menumpang selama dua penggal pada tahun itu di SRJK (C) Phui Choy, Kamunting dan Sekolah All Saints, Kamunting. Pejabat dan kelas-kelas di Sekolah Menengah St. George, Taiping dipindahkan ke bangunan DTC (Pusat Latihan Harian) di SRK King Edward VII, Taiping. Pada penggal ketiga, barulah kelas-kelas yang bertaburan itu dipindahkan ke bangunan sekolah baru.

Bangunan sekolah yang baru ini terdiri daripada 2 blok bilik darjah (kini Blok A dan B) dan sebuah kantin. Semuanya dibina di atas kawasan paya yang telah ditebusgunakan. Beberapa Projek Gotong-Royong diadakan untuk menyiapkan padang dan kawasan sekolah.Pada tahun 1974, bangunan Blok C mula digunakan. Pada 01 Februari 1978, nama sekolah telah ditukarkan ke ‘Sekolah Menengah Darul Ridwan, Taiping.

Pada tahun 1980, bangunan tiga tingkat (Blok D) dan bangunan seni perusahaan pula digunakan. Pertambahan pelajar yang pesat memaksa Blok E dibina dengan 8 buah bilik darjah pada tahun 1990.

Pelajar-pelajar sekolah ini mula mengambil Peperiksaan LCE pada tahun 1968 dan MCE pada tahun 1970. Pelajar-pelajar MCE/SPM adalah dari Aliran Sastera sahaja. Hanya pada tahun 1983 sekolah ini mula mengeluarkan calon-calon SPM Aliran Sains.

Pada tahun 1985 pengambilan pelajar-pelajar perempuan diserapkan ke Tingkatan Peralihan dan Tingkatan Satu. Pada tahun 2001, bangunan Makmal Komputer dan Blok F dibina. Pihak berkuasa menyerahkan sijil layak menduduki (CF) bangunan Blok F pada 7 Mac 2002. Makmal komputer mula digunakan pada tahun 2003.